Campania „Împreună aducem lumină în suflete” a Episcopiei Hușilor a purtat caravana cu daruri a asociației eparhiale Filantropia Ortodoxă Huși prin localități izolate și sărace de pe ambele maluri ale Prutului.
Darurile de la Episcopia Hușilor au ajuns la peste 800 de copii și vârstnici lipsiți de sprijin, care au primit îmbrăcăminte, încălțăminte, produse alimentare, dulciuri, dar și ajutoare financiare.
„În afară de comunitățile din eparhia noastră, am mers, la îndemnul Părintelui Episcop Ignatie, și în Basarabia, acolo unde sunt foarte multe nevoi de acoperit, bucuria și recunoștința celor cărora le-am trecut pragul fiind cea mai bună răsplată pentru efortul depus”, a declarat, citat de site-ul eparhial, Părintele Consilier Vladimir Beregoi, președintele Asociației Filantropia Ortodoxă Huși.
„Ne-am străduit, prin darurile și ajutoarele oferite, să le transmitem celor pe care i-am vizitat dragostea semenilor și bucuria Învierii.”
„Ne bucurăm că am reușit să ajungem la mai mult de 800 de persoane, în afară de beneficiarii Centrelor noastre de zi, majoritatea copii, care astfel întâmpină Învierea cu un plus de speranță că cei din jur nu i-au uitat și nu trec nepăsători pe lângă lipsurile lor”, a adăugat Părintele Vladimir Beregoi.
„Sunt multe situații limită pe care le identificăm și ne străduim să venim în sprijinul acestora, astfel că ajutorul pe care l-am primit de la cei ce s-au alăturat campaniei noastre este unul esențial”, a mai precizat președintele Asociației Filantropia Ortodoxă Huși.
„Le mulțumim tuturor celor care ne sunt aproape și sunt sensibili la nevoile celor nevoiași”, a adăugat consilierul eparhial al Episcopiei Hușilor.
Asociația Filantropia Ortodoxă Huși, coordonată de Părintele Vladimir Beregoi, consilier eparhial la Sectorul economic și social-misionar al Episcopiei Hușilor, a fost desemnată anul acesta ca Instituția anului 2023 la Gala Națională a Excelenței în Asistență Socială.
Foto credit: Episcopia Hușilor
Urmărește-ne pe Telegram: t.me/basilicanews